Budžeta un finanšu (nodokļu) komisija

Likumprojekts (steidzams) otrajam lasījumam

**Sakrālā mantojuma saglabāšanas finansēšanas likums**

 ***(Nr. 1043/Lp12)***

|  |  |  |  |  |
| --- | --- | --- | --- | --- |
| **Pirmā lasījuma redakcija** | **Nr.** | **Priekšlikumi****(18)** | **Ministru kabineta atzinums** | **Komisijas atzinums** |
| **1. pants. Likuma mērķis un uzdevums**(1) Šā likuma mērķis ir nodrošināt valsts aizsargājamu kultūras pieminekļu statusā esošu kulta celtņu, tai skaitā Latvijas dievnamu, un reliģisko rituālu priekšmetu (turpmāk – sakrālais mantojums) kā nacionāli nozīmīgas kultūras mantojuma daļas saglabāšanu nākamajām paaudzēm. | **1****2** | **Juridiskais birojs***Ierosinām likumprojektā 1. pantā precizēt pirmajā daļā terminu “kulta celtnes”;***Kultūras ministre D.Melbārde**Aizstāt 1.panta pirmajā daļā vārdus „valsts aizsargājamu” ar vārdiem „valsts un vietējas nozīmes aizsargājamu”.  |  |  |
| (2) Likuma uzdevums ir noteikt kārtību, kādā Latvijas valsts finansiāli atbalsta sakrālā mantojuma saglabāšanu. |  |  |  |  |
| (3) Sakrālā mantojuma saglabāšanu, uzturēšanu un izmantošanu reglamentē šis likums, likums "Par kultūras pieminekļu aizsardzību" un citi normatīvie akti. | **3** | **Juridiskais birojs**Izslēgt trešajā daļā vārdus “un izmantošanu”. |  |  |
|  (4) Sakrālā mantojuma objekts, kas iekļauts sakrālā mantojuma finansēšanas programmā, nevar tikt finansēts, izmantojot likuma "Par kultūras pieminekļu aizsardzību" 24. panta otrajā daļā minēto finansējumu konkrētajā kalendāra gadā. | **4** | **Juridiskais birojs**Izteikt ceturto daļu šādā redakcijā:“(4) Sakrālā mantojuma objekts (turpmāk arī – objekts), kas iekļauts sakrālā mantojuma finansēšanas programmā, attiecīgajā kalendāra gadā vienlaikus nevar tikt finansēts no valsts budžeta līdzekļiem  saskaņā ar likuma “Par kultūras pieminekļu aizsardzību” un Doma baznīcas un klostera ansambļa likuma noteikumiem.”. |  |  |
| (5) Sakrālā mantojuma objektu, kurš nav iekļauts sakrālā mantojuma finansēšanas programmā, iespējams pieteikt finansējumam atbilstoši likuma "Par kultūras pieminekļu aizsardzību" 24. pantam. |  |  |  |  |
| **2. pants. Sakrālā mantojuma finansēšanas programma**(1) Latvijas valsts piedalās sakrālā mantojuma izpētes, tehnisko projektu izstrādes, konservācijas, restaurācijas, remontu un citu atjaunošanas darbu finansēšanā, izveidojot pastāvīgu sakrālā mantojuma finansēšanas programmu gadskārtējā valsts budžeta likumā šiem mērķiem paredzēto finanšu līdzekļu ietvaros.(2) Pašvaldības var piedalīties sakrālā mantojuma uzturēšanā. Pašvaldībām ir tiesības no pašvaldības budžeta līdzekļiem piešķirt finansējumu sakrālā mantojuma izpētei, būvprojektu izstrādei, konservācijai, restaurācijai, atjaunošanai, pārbūvei, remontu darbu veikšanai un labiekārtošanai.(3) Sakrālā mantojuma finansēšanas programmu kārtējam gadam apstiprina Valsts kultūras pieminekļu aizsardzības inspekcija pēc Sakrālā mantojuma padomes viedokļa izvērtēšanas. | **5****6** | **Juridiskais birojs**Papildināt panta pirmo daļu ar teikumu šādā redakcijā:“Sakrālā mantojuma finansēšanas programmā ietverami tie objekti, kuriem attiecīgajā kalendāra gadā tiek sniegts valsts finansiālais atbalsts un nosakāms tiem pieejamā finansējuma sadalījums.”**Juridiskais birojs***Ierosinām likumprojekta 2. pantā:**otrās daļas noteikumus saskaņot ar likuma “Par kultūras pieminekļu aizsardzību” normām, jo arī tajā tiek regulētas pašvaldību tiesības kultūras pieminekļu aizsardzības jomā.*  |  |  |
| **3. pants. Sakrālā mantojuma finansēšanas programmas līdzekļu sadale**(1) Priekšlikumu sakrālā mantojuma objekta iekļaušanai sakrālā mantojuma finansēšanas programmā var iesniegt reliģiska savienība (baznīca) vai reliģiska organizācija, kura neietilpst nevienā reliģiskā savienībā (baznīcā). Reliģiskā savienība (baznīca) iesniedz vienu kopīgu priekšlikumu sakrālā mantojuma objektu atjaunošanai, norādot objektus prioritārā secībā. Priekšlikumus sakrālā mantojuma objekta iekļaušanai sakrālā mantojuma finansēšanas programmā iesniedz Valsts kultūras pieminekļu aizsardzības inspekcijā līdz kārtējā gada 31. decembrim. | **7** | **Juridiskais birojs**Izteikt pirmās daļas otro teikumu šādā redakcijā:“Reliģiskā savienība (baznīca) iesniedz vienu kopīgu priekšlikumu objektu atjaunošanai (arī par baznīcas draudzēm piederošajiem objektiem), norādot objektus prioritārā secībā.” |  |  |
| (2) Reliģiskā savienība (baznīca) vai reliģiskā organizācija, kura neietilpst nevienā reliģiskā savienībā (baznīcā), piesakot sakrālā mantojuma objekta iekļaušanu sakrālā mantojuma finansēšanas programmā, iesniedz:1) aizpildītu finansējuma pieteikumu, kurā ietverta informācija par pieteikuma iesniedzēju, objektu, tā īpašnieku, veicamo darbu apjomu un raksturu;2) apsekojuma aktu, norādot konstatētos defektus, vai citu dokumentu, kas pēc iespējas detalizēti raksturo situāciju sakrālā mantojuma objektā un apliecina paredzēto darbu nepieciešamību;3) krāsainus attēlus, kas raksturo situāciju sakrālā mantojuma objektā;4) paredzēto darbu, izmantojamo metožu un materiālu aprakstu;5) izmaksu aprēķinu; |  |  |  |  |
| 6) informāciju par īpašnieka vai tiesiskā valdītāja noteikto kārtību, kādā tiek nodrošināta sakrālā mantojuma objekta pieejamība sabiedrības apskatei, kā arī tā izmantošana un apsaimniekošana, iekļaujot kontaktinformāciju (tīmekļvietnes adrese, e-pasta adrese, tālruņa numurs); | **8** | **Juridiskais birojs**Izslēgt otrās daļas 6. punktā vārdus “īpašnieka vai tiesiskā valdītāja noteikto”. |  |  |
| 7) apliecinājumu, ka attiecīgā reliģiskā organizācija, kura ietilpst reliģiskajā savienībā (baznīcā), piekrīt tās īpašumā vai tiesiskajā valdījumā esoša sakrālā mantojuma objekta iekļaušanai sakrālā mantojuma finansēšanas programmā, ja šādu priekšlikumu iesniedz reliģiskā savienība (baznīca); | **9** | **Juridiskais birojs**Izslēgt otrās daļas 7. punktā vārdus ”vai tiesiskajā valdījumā” un vārdus “ja šādu priekšlikumu iesniedz reliģiskā savienība (baznīca)”. |  |  |
| 8) informāciju par pasākumiem, kas tiks veikti sakrālā mantojuma objekta autentiskuma nodrošināšanai un oriģinālās substances saglabāšanai. Ja kādam darbu veidam nav nepieciešama projekta dokumentācija, minētais jāatspoguļo aprakstā, metodikā vai tam jābūt uztveramam detalizētā praktisko darbu izpildes tāmē. |  |  |  |  |
|  | **10** | **Deputāts J.Dombrava**Papildināt likumprojekta 3.panta 2.daļu ar jaunu punktu sekojošā redakcijā:“9) informāciju par sakrālā mantojuma objekta sabiedrisko nozīmīgumu, tai skaitā informāciju par aizvadītā gada pasākumu skaitu un apmeklētāju skaitu sakrālā mantojuma objektā vai vietā, kur tas atrodas.”[[1]](#footnote-1) |  |  |
| (3) Pieņemot lēmumu par sakrālā mantojuma objekta iekļaušanu sakrālā mantojuma finansēšanas programmā un nosakot pieejamā finansējuma sadalījumu, ņem vērā šādus kritērijus:1) programmai pieteiktā sakrālā mantojuma objekta faktiskais stāvoklis, tai skaitā nepieciešamība glābt kritiskā stāvoklī esošu sakrālā mantojuma objektu;2) sakrālā mantojuma objekta publiskā pieejamība; |  |  |  |  |
| 3) paredzēto darbu atbilstība tiesību aktos noteiktajām un Valsts kultūras pieminekļu aizsardzības inspekcijas izvirzītajām prasībām; | **11** | **Juridiskais birojs**Izteikt trešās daļas 3. punktu šādā redakcijā:“3) paredzēto darbu atbilstība normatīvajos aktos noteiktajām un Valsts kultūras pieminekļu aizsardzības inspekcijas saskaņā ar likumu “Par kultūras pieminekļu aizsardzību” izvirzītajām prasībām” |  |  |
| 4) atjaunošanas darbu izmaksu atbilstība vietējam tirgum (veicina kultūras mantojuma saglabāšanas praktiskās iespējas). | **12** | **Juridiskais birojs***Precizēt trešās daļas 4. punktu vai to izslēgt.*  |  |  |
|  (4) Pieņemot lēmumu par sakrālā mantojuma objekta iekļaušanu sakrālā mantojuma finansēšanas programmā un nosakot pieejamā finansējuma sadalījumu, papildus šā panta trešajā daļā ietvertajiem kritērijiem: 1) izvērtē, vai praktiskās konservācijas un restaurācijas risinājumi ir balstīti uz objekta vispusīgu vērtību dokumentēšanu, arhitektoniski māksliniecisko un zinātnisko izpēti un vai konservācijas un restaurācijas darbi ir secīgi plānoti, profesionāli vadīti un uzraudzīti;2) izvērtē, kā tiek nodrošināts sakrālā mantojuma objekta autentiskums un saglabāta oriģinālā substance. (5) Nosakot pieejamā finansējuma sadalījumu, par prioritāru uzskata pieteikumu:1) kurā ir prognozējamas zemākas darbu, materiālu un mehānismu izmaksas, ņemot vērā darbu veikšanas īpatnības, speciālistu kvalifikāciju un materiālu kvalitāti, kā arī veicamo darbu apjomu;2) kurā projekta ietvaros paredzēta restaurācijas amatu apmācība, pieredzes pārņemšana, kā arī izmantoti labas prakses piemēri. |  |  |  |  |
| **4. pants. Sakrālā mantojuma finansēšanas programmas līdzekļu izlietošana** (1) Valsts kultūras pieminekļu aizsardzības inspekcija pieņem lēmumu par finansējuma piešķiršanu, ja attiecīgais sakrālā mantojuma objekts ir iekļauts sakrālā mantojuma finansēšanas programmā, kā arī kontrolē programmas līdzekļu izlietojumu.(2) Valsts kultūras pieminekļu aizsardzības inspekcija slēdz līgumu ar attiecīgā sakrālā mantojuma objekta īpašnieku vai tiesisko valdītāju par valsts budžeta līdzekļu piešķiršanu sakrālā mantojuma objekta izpētei, atjaunošanas dokumentācijas izstrādei vai konservācijas, restaurācijas, remonta un citu atjaunošanas darbu izpildei.(3) Sakrālā mantojuma objekta īpašnieks vai tiesiskais valdītājs ir atbildīgs par sakrālā mantojuma objektam piešķirto valsts budžeta līdzekļu tiesisku un ekonomisku izlietojumu, kā arī sakrālā mantojuma objekta uzturēšanu un savlaicīgu, ar tā saglabāšanu saistītu kopšanas darbu veikšanu.(4) Finansējuma piešķiršana var tikt sadalīta posmos, un Valsts kultūras pieminekļu aizsardzības inspekcija nodrošina kontroli par konkrētajā posmā paredzēto darbu izpildi.(5) Pēc darbu pabeigšanas vai līgumā noteiktajā termiņā sakrālā mantojuma objekta īpašnieks vai tiesiskais valdītājs iesniedz Valsts kultūras pieminekļu aizsardzības inspekcijā detalizētu rakstisku pārskatu par veiktajiem darbiem, norādot darbaspēka, materiālu un mehānismu izmaksas un nodokļu sadalījumu. Pārskatam pievieno fotogrāfijas un maksājumus apliecinošo dokumentu uzskaitījumu, kā arī finansējuma izlietojuma rezultātā sagatavoto dokumentāciju (ja tāda ir sagatavota) vienā eksemplārā. | **13****14****15** | **Juridiskais birojs***Likumprojekta 4. pantā:* *pirmajā daļā paredzēts, ka Valsts kultūras pieminekļu aizsardzības inspekcija pieņem lēmumu par finansējuma piešķiršanu, ja attiecīgais sakrālā mantojuma objekts ir iekļauts sakrālā mantojuma finansēšanas programmā. Ierosinām precizēt, kura institūcija kādus lēmumus pieņem, ņemot vērā arī likumprojekta 2. panta trešajā daļā, 3. panta trešajā un ceturtajā daļā noteikto;***Juridiskais birojs**Izslēgt pantā vārdus “vai tiesiskais valdītājs” (attiecīgajā locījumā). **Juridiskais birojs**Papildināt ceturtajā daļā aiz vārdiem “sadalīta posmos” ar vārdiem “kalendārā gada ietvarā”.  |  |  |
| **5. pants. Sakrālā mantojuma padome**(1) Lai nodrošinātu sadarbību un informācijas apriti starp Kultūras ministriju, Valsts kultūras pieminekļu aizsardzības inspekciju un reliģiskajām organizācijām, tiek izveidota Sakrālā mantojuma padome (turpmāk – padome).(2) Padome ir konsultatīva institūcija, un tās lēmumiem ir ieteikuma raksturs.(3) Padomes sastāvu un nolikumu apstiprina kultūras ministrs. |  |  |  |  |
|  (4) Padomes sastāvā ietilpst viens pārstāvis no Kultūras ministrijas, trīs pārstāvji no Valsts kultūras pieminekļu aizsardzības inspekcijas un pa vienam pārstāvim no reliģiskajām savienībām (baznīcām). | **16****17****18** | **Juridiskais birojs***Likumprojekta 5. panta ceturtajā daļā paredzēta pārstāvība darbībai Sakrālā mantojuma padomē. Ierosinām apsvērt noteikumu par reliģisko organizāciju pārstāvību, ņemot vērā, ka likumprojekts paredz arī tādu sakrālo objektu iespējamu atjaunošanu, kuri pieder draudzēm, kas darbojas ārpus jebkādas reliģiskās savienības.* **Deputāts J.Dombrava**Izteikt likumprojekta 5.panta 4.daļu sekojošā redakcijā:“(4) Padomes sastāvā ietilpst divi pārstāvji no Kultūras ministrijas, trīs pārstāvji no Valsts kultūras pieminekļu aizsardzības inspekcijas, viens pārstāvis no Latvijas evaņģēliski luteriskās Baznīcas, viens pārstāvis no Rīgas Metropolijas Romas katoļu kūrijas, viens pārstāvis no Latvijas Pareizticīgās Baznīcas un viens pārstāvis no Latvijas Dievturu sadraudzes.”[[2]](#footnote-2)**Kultūras ministre D.Melbārde**Papildināt 5.panta ceturto daļu pēc vārdiem „vienam pārstāvim no reliģiskajām savienībām (baznīcām)” ar vārdiem „ja tā iesniegusi šā likuma 3.panta pirmajā daļā minēto priekšlikumu.” |  |  |
| (5) Padome sniedz ieteikumus saistībā ar sakrālā mantojuma atjaunošanas programmas projekta īstenošanu, kā arī izvērtē nepieciešamās izmaiņas projekta īstenošanas gaitā.(6) Padomes darbību nodrošina Valsts kultūras pieminekļu aizsardzības inspekcija.(7) Šā likuma 2. pantā noteiktās sakrālā mantojuma finansēšanas programmas līdzekļi nav izlietojami padomes atalgojumam. |  |  |  |  |
| Likums stājas spēkā 2018. gada 1. janvārī.  |  |  |  |  |

1. *Priekšlikuma pamatojums: Ņemot vērā, ka reliģiskās organizācijas ir atbrīvotas no daudzu nodokļu maksāšanas, tad, saņemot valsts atbalstu sakrālā mantojuma objekta atjaunošanai, ir nozīmīgi reliģiskām organizācijām norādīt šo objektu sabiedrisko nozīmīgumu. Papildus sniegtajai informācijai iesniedzējam būtu jānorāda aizvadītā gada pasākumu skaitu un apmeklētāju skaitu sakrālā mantojuma objektā vai vietā, kur tas atrodas.* [↑](#footnote-ref-1)
2. *Priekšlikuma pamatojums: Šobrīd likums paredz, ka Sakrālā mantojuma padomi veido viens Kultūras ministrijas pārstāvis, trīs pārstāvji no Valsts kultūras pieminekļu aizsardzības inspekcijas un pa vienam pārstāvim no reliģiskajām savienībām (baznīcām). Ņemot vērā, ka Latvijā ir 14 oficiāli reģistrētas reliģiskās savienības (baznīcas) un vairākas no tām pārstāv vienu konfesiju, lai iegūtu proporcionalitāti Sakrālā mantojuma padomē, būtu jāmaina padomes sastāvs.*

*Ņemot vērā, ka Satversmes preambulā ir noteikts: “Latvijas identitāti Eiropas kultūrtelpā kopš senlaikiem veido latviešu un lībiešu tradīcijas, latviskā dzīvesziņa, latviešu valoda, vispārcilvēciskās un kristīgās vērtības.” Latvijā trīs lielākās kristīgās reliģiskās savienības (baznīcas) ir Latvijas evaņģēliski luteriskā Baznīca, Rīgas Metropolijas Romas katoļu kūrija un Latvijas Pareizticīgā Baznīca. Savukārt latvisko dzīvesziņas saglabāšanu un attīstību veicina reliģiskā savienība (baznīca) –Latvijas Dievturu sadraudze, tāpēc priekšlikumā ir paredzēts padomes sastāvā iekļaut pa vienam pārstāvim no katras no šīm reliģiskajām savienībām (baznīcām). Vienlaikus, lai nodrošinātu valsts iestāžu lielāku klātbūtni Sakrālā mantojuma padomē, tās sastāvā ir piedāvāts iekļaut divus pārstāvjus no Kultūras ministrijas.* [↑](#footnote-ref-2)